-	Jeg sætter X ved dig, der prioriterer børn og unge i Brønderslev Kommune. Sådan står der på et skilt, som Michael Madsen fra Brønderslev har lagt på Facebook. Han efterlyser en byrådskandidat fra kommunen, som vil sætte børn og unge højest på dagsordenen. -	Man vil gerne være tilflytterkommune, man vil gerne skabe arbejdspladser, men hvad skal vi gøre for de børnefamilierne, hvad er det børnene og de unge får ud af at bo i Brønderslev, siger han. Michael Madsen lavede efterlysningen, som han selv kalder det, fordi han ikke ved, hvem han skal stemme på til kommunalvalget 16. november. God respons på opslag Efterlysningen blev lagt op i gruppen 9700 Brønderslev, og det gav en masse opmærksomhed. Både politikere og andre borgere kommenterede lystigt. -	Jeg vil stemme på den, der prioriterer børn og unge i Brønderslev Kommune. Jeg er selv pædagog til daglig, så jeg kan godt se, hvilken interesse børn og unge har, siger Michael Madsen. En af de politikere, der reagerede på Michael Madsens opslag, var Henrik Toftgaard, der stiller op til byrådet for Venstre. Han vil være med til at sætte fokus på folkeskolerne i kommunen. -	Jeg vil arbejde målrettet på at skabe en folkeskole, som er tryg for alle, fordi et godt skoleliv er et fundament for et godt børneliv, siger han. SF er på nuværende tidspunkt ikke repræsenteret i byrådet i Brønderslev Kommune, men det håber deres spidskandidat, Henning Jørgensen, at han og måske Michaels stemme kan lave om på. -	Jeg har i mine valgmøder snakket om, at i børnehaver er nomineringen simpelthen for lav – der er brug for flere voksne, for børnene er meget i børnehaven efterhånden, siger han. Om lidt skal der krydses 16. november, altså om 11 dage, skal der stemmes til kommunalvalget rundt omkring. Selvom der har været godt gang i debatten på Michael Madsens Facebook-opslag, så har han endnu ikke fået afklaring på, hvor han sætter sit kryds. -	Det har givet mig en retning, når nu jeg læser kommentarerne inde på Facebook – hvem der vil noget med børnene, og hvem der vil prioritere det, og der i hvert fald nogle politikere, som vil det fremadrettet de næste fire år, hvis de bliver valgt ind, siger han. Se hele indslaget fra TV2 Nord:
I håb om at finde ud af, hvem han skal stemme på til kommunalvalget, har Michael Madsen lavet en efterlysning på Facebook.